मेरठ, उत्तर प्रदेश/नगर संवाददाताः यूपी के मेरठ के थाना सदर बाजार क्षेत्र में शनिवार को बड़ा हादसा हो गया. यहां कैंटोनमेंट बोर्ड की ओर से आरआर कॉम्प्लेक्स के ध्वस्तीकरण अभियान के दौरान अंदर मौजूद कई लोग मलबे के नीचे दब गए. इसकी सूचना जैसे ही लोगों को मिली, वहां हंगामा खड़ा हो गया. इसके बाद कैंटोनमेंट की टीम मलबे में दबे लोगों को देखते हुए मौके से भाग गई. बाद में भारी पुलिस बल के साथ पुलिस प्रशासनिक अधिकारी मौके पर पहुंचे और बचाव कार्य शुरू किया. पुलिस की ओर से चल रहे इस बचाव कार्य में चार लोगों की मौत हो गई, जबकि दो लोग अभी भी जिंदगी ओर मौत से जंग लड़ रहे हैं. कैंटोनमेंट की इस कार्रवाई से स्थानीय लोगों में बेहद नाराजगी है. लोगों का कहना है कि यह हादसा नहीं, हत्या है. बिना किसी सूचना के कैंट बोर्ड ने सोते हुए लोगों पर बुलडोजर चलवा दिया, जिसमें चार लोगों की दर्दनाक मौत हो गई. इसके बाद गुस्साए लोग कैंट बोर्ड की टीम पर हत्या का मुकदमा दर्ज कराने की मांग कर रहे हैं. स्थानीय लोगों के मुताबिक, अभी भी कई लोग मलबे में दबे हैं. दूसरी तरफ पुलिस अधिकारियों का कहना है कि बचाव कार्य जारी है और इसमें जो भी दोषी होगा, उसके खिलाफ कार्रवाई होगी. सुप्रीम कोर्ट के आदेश के बाद इस कॉम्प्लेक्स को गिराया जाना था, लेकिन कैंट बोर्ड के अधिकारीयों ने बिना किसी चेतावनी के रात दो बजे इस ध्वस्तीकरण अभियान की शुरुआत कर दी. उस समय लोग कॉम्प्लेक्स में सो रहे थे.